Surpremura da magistrats franzos
Els spretschan las atgnadads dals pievels

Da Guiu Sobiela-Caanitz

Jerzy Stempowski (1894–1969) tegneva il cult guerril da la disciplina absoluta tenor Napoleun per il putgà original da la civilisaziun dal vest; tuts dictaturs da noss tschientaner han savì sa servir da lez vizi» (1). Lez scriptur polac ha vivì en Svizra decennis a la lunga e ha merità da parter cun Friedrich Dürrenmatt il Premi litterar 1954 dal chantun Berna. Stempowski ha scrit «ina cronica lucida da l'istorgia spiertala europeica en il 20avel tschientaner». I vala perquai la paina da sa profundar en sia remartga ch'il despot cors haja anticipà ils tirans da noss temp. 

Il prefect, «admiral» dal district
En Frantscha survivan pliras instituziuns stgaffidas da Napoleun per promover in'obedientscha tschorva. Ina da las principalas è quella dal prefect, il magistrat numnà dal minister franzos da l'intern per administrar ina regiun u in district. Sia mandura blaua stgira tira endament in admiral e duai far impressiun als subdits. Gia il chemicher Chaptal, minister da l'intern 1800–1804, ha declerà ch'il prefect duaja transmetter «ils cumonds da la regenza fin en las davosas sromaziuns da la societad cun la spertadad da la forza electrica». L'intschess europeic da la Frantscha cumpiglia 22 regiuns e 95 districts; i dà pia 117 prefects. 

In magistrat en praschun
Dacurt ha il minister da l'intern sclaus il prefect regiunal da Corsica da la glista da prefects. Il chastià sa chatta en arrest d'inquisiziun pervi d'ina participaziun presumtiva ad in incendi voluntari. Ha prefect Bonnet vairamain stimulà uffiziers da polizia da dar fieu ina chamona bajegiada senza permiss? Sche quai constat, lur ha'l sa servì da meds scumandads per metter fin ad ina situaziun illegala. Quai ha num premura excessiva. Gia Aristoteles manegiava ch'er l'excess saja mendus. 

Il stadi ha be in linguatg
Prefect Bonnet era in expert da la surpremura. Fin 1998 represchentava'l il stadi al timun da las Pireneas da l'ost, pia il district che correspunda circa a la Catalugna dal nord. Ils 20 da mars 1996 ha'l convocà la pressa per exprimer sia «gritta» («colère») pervi d'ina charta geografica publitgada en la gasetta quotidiana catalana da Barcelona. Lez maletg mussava, sco mintga cudesch da linguistica generala neolatina, che las Pireneas da l'ost fan part da l'intschess dal linguatg catalan. Il pievel dal district ha lura ris ora Bonnet, sa dond il maun per furmar in rudè gigantic enturn la prefectura e ballar la sardana, il saut naziunal catalan. Entant, ils 15 d'avrigl, ha il prefect surpremurus tramess ina circulara da tschintg paginas a tuts presidents communals dal district, faschond endament ch'il franzos saja il sulet linguatg dal stadi e smanatschond da stritgar tuttas subvenziuns a quellas vischnancas che duvrassan il catalan. Ils 27 da schaner 1997 ha Bonnet purtà plant avant la dretgira administrativa encunter la vischnanca principala dal district perquai che lezza aveva curregì l'ortografia dals toponims catalans en il cudesch fundiari. Il derschader ha però refusà il plant. Perencunter ha Bonnet survegnì il suramaun il schaner 1998, obligond las uniuns che purtavan in num catalan da translatar el en franzos per vegnir registradas. 

Scolas bilinguas e craps da fossa
Ils Catalans n'èn betg ils sulets burgais periferics da la Frantscha che ston patir d'ina tala surpremura. Ina gasetta emnila bilingua (basc e franzos) da Baiona/Bayonne en Aquitania, en ses numer dals 20 da matg (2), fa endament plis cas sumegliants. Ils 22 d'avrigl 1999 ha Bouilhaguet, prefect da las Pireneas atlanticas, recurrì avant la dretgira administrativa dal district cunter ina decisiun unanima da la suprastanza communala d'Endaia/Hendaye. Questa aveva vuschà ina subvenziun d'in milliun (250 000 francs svizzers) per la scola privata bilingua (basc e franzos) dal vitg per bajegiar duas stanzas d'instrucziun ed ina plazza da gieu cuverta. Lezza scola instruescha 150 uffants encunter 100 avant tschintg onns. Bouilhaguet suonda l'exempel d'in recurs analog dal prefect regiunal da Bretagna encunter scolas bilinguas (breton e franzos). Ils plis districts da Frantscha èn dal rest partids en cirquits administrads mintgamai d'in sutprefect. 1971 ha quel da Baiona/Bayonne prendì trais craps da fossa monumentals, tipicamain bascs, or da dus santeris; el als ha francads vi d'in mir intern da ses edifizi d'administraziun. Quai ha chaschunà in scandal che ha obligà il magistrat da restituir ils craps; el aveva simplamain emblidà ch'ils Bascs – e na betg be els – respectan il paus dals morts. 

Er en Savoia
La gasetta publitgescha er ina brev averta da Patrice Abeille, cusseglier regiunal da Rodan-Alps (Lyon), a Bierer Breuil, prefect da la Savoia auta. Lez ha ditg ad Abeille ch'ils Savoiards sajan «arrogants» perquai ch'els pretendan in'atgna regiun; ina tala quintass tuttina in milliun olmas. Durant las navaglias da favrer 1999 ha Breuil prendì mesiras che demussavan pauca encletga per las realitads da la muntogna. Il centralissem na po insumma betg resguardar las atgnadads geograficas e spiertalas dals differents pajais, cunzunt dals periferics. 

1) Ulrich M. Schmid, Ein unbestechlicher Zeitzeuge, en: Neue Zürcher Zeitung, 22/23 da matg 1999, p. 84 
2) Enbata, 3 rue des Cordeliers, F-64100 Baiona/Bayonne